กับดักของ การลงทุนในหุ้นปันผลสูง
กับดักของ การลงทุนในหุ้นปันผลสูง มีอะไรบ้าง ? ลงทุนแมนจะเล่าให้ฟัง
4 ก.พ. 2565

กับดักของ การลงทุนในหุ้นปันผลสูง /โดย ลงทุนแมน
ช่วงนี้ บริษัทในตลาดหุ้นหลายแห่ง กำลังประกาศผลการดำเนินงานประจำปี 
ซึ่งนอกเหนือจากตัวเลขรายได้ กำไร ที่นักลงทุนหลายคนเฝ้าติดตาม 
ข้อมูลอีกอย่างที่สำคัญสำหรับหลายคน คือ การจ่ายปันผล
แน่นอนว่า นักลงทุนส่วนใหญ่
มักจะชอบลงทุนและมองหาหุ้น ที่มีอัตราผลตอบแทนจากปันผลสูง ๆ 
อย่างไรก็ตาม มันก็มีสิ่งที่ไม่ควรมองข้าม เมื่อคิดจะลงทุนในหุ้นลักษณะนี้
แล้วกับดักของ การลงทุนในหุ้นปันผลสูง มีอะไรบ้าง ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
สมมติว่า บริษัท A มีกำไร 100 ล้านบาท ประกาศจ่ายเงินปันผลจำนวน 30 ล้านบาท 
ถ้าบริษัทมีหุ้นทั้งหมด 10 ล้านหุ้น 
หมายความว่า คนที่ถือหุ้นบริษัทนี้อยู่ จะได้เงินปันผลหุ้นละ 3 บาท
คำถามคือ แล้วเงินปันผลจำนวนนี้นั้น ถือว่ามากหรือน้อย ?
ก่อนที่จะตอบคำถามนี้ เราต้องรู้จักการหา อัตราผลตอบแทนจากเงินปันผล หรือ “Dividend Yield” กันก่อน
ซึ่งวิธีการก็คือ เอาเงินปันผลต่อหุ้น หารด้วย ราคาหุ้นในปัจจุบัน แล้วคูณ 100 เพื่อแปลงผลให้เป็นเปอร์เซ็นต์
ทำแบบนี้ก็เพื่อให้เห็นว่า เงินปันผลซึ่งถือเป็นผลตอบแทนที่เราได้รับ เทียบกับต้นทุนที่เราลงทุนไป มันมากหรือน้อยแค่ไหนนั่นเอง
ยกตัวอย่างเช่น 
ถ้าราคาหุ้น A ที่เราถืออยู่ที่ 50 บาท การที่บริษัทจ่ายเงินปันผลให้ผู้ถือหุ้น หุ้นละ 3 บาท จะมีอัตราผลตอบแทนจากเงินปันผลเท่ากับ 6%
หลังจากนั้น เราจึงค่อยนำไปเทียบกับผลตอบแทนจากการลงทุนในสินทรัพย์อื่น
เช่น อัตราดอกเบี้ยเงินฝาก, อัตราดอกเบี้ยหุ้นกู้, พันธบัตรรัฐบาล หรือหุ้นตัวอื่น เพื่อประกอบการตัดสินใจลงทุน
โดยทั่วไปแล้ว Dividend Yield ยิ่งมีค่าสูงก็ยิ่งดี เพราะนั่นแปลว่า ผู้ถือหุ้นจะได้รับผลตอบแทนในรูปของเงินปันผลในสัดส่วนที่สูง เมื่อเทียบกับราคาหุ้น
อย่างไรก็ตาม แม้โดยหลักการแล้ว Dividend Yield ยิ่งมีค่าสูงก็ยิ่งดี แต่มีบางอย่างที่เราไม่ควรมองข้าม เมื่อเรากำลังจะลงทุนหุ้นที่มี Dividend Yield สูง ๆ ซึ่งก็ได้แก่
- Dividend Yield สูง ๆ อาจสะท้อนว่า ธุรกิจของบริษัทกำลังมีปัญหา
เนื่องจาก Dividend Yield คือ การนำเงินปันผลต่อหุ้น มาหารด้วย ราคาหุ้น 
เพราะฉะนั้น Dividend Yield ที่สูง ๆ อาจเกิดจาก ราคาหุ้น (ซึ่งเป็นตัวหาร) ปรับตัวลดลง ซึ่งอาจสะท้อนว่าบริษัทกำลังมีปัญหาบางอย่าง
ดังนั้น ใครก็ตามที่เจอหุ้นที่มี Dividend Yield สูง ๆ ต้องศึกษาดูให้ดีว่า บริษัทกำลังมีปัญหา จนทำให้ราคาหุ้นลดลงมาหรือไม่ และถ้าบริษัทมีปัญหาจริง ปัญหานั้นจะส่งผลกระทบกับกำไร และความสามารถในการจ่ายเงินปันผลในอนาคตมากน้อยแค่ไหน
เพราะถ้าธุรกิจกำลังเจอปัญหาใหญ่ สุดท้าย Dividend Yield ในอนาคต ก็จะลดลงตามราคาหุ้นที่ลดลงได้เช่นกัน
- บริษัทนำกำไรพิเศษมาจ่ายเงินปันผล
กำไรจากรายการพิเศษ ก็อย่างเช่น กำไรจากการขายสินทรัพย์ของบริษัทออกไป, กำไรจากการขายบริษัทย่อย หรือกำไรจากอัตราแลกเปลี่ยน
หากในปีนั้นกำไรจากรายการพิเศษมีจำนวนมาก หลายครั้งบริษัทก็จะนำกำไรจากรายการพิเศษเหล่านั้น มาร่วมจ่ายปันผลให้ผู้ถือหุ้นด้วย
ประเด็นคือ กำไรจากรายการพิเศษเหล่านี้ ส่วนใหญ่เกิดขึ้นนาน ๆ ครั้ง
เพราะฉะนั้นเราต้องคิดด้วยว่า ในอนาคต หากไม่มีกำไรจากรายการพิเศษ เงินปันผลก็จะลดลงตามไปด้วย
- การเพิ่มขึ้นของอัตราดอกเบี้ย
เมื่อประเทศนั้น ๆ เข้าสู่ช่วงอัตราดอกเบี้ยขาขึ้น การลงทุนในหุ้นในภาพรวมจะมีความน่าสนใจลดลง ด้วยเหตุผลเรื่องต้นทุนทางการเงินที่สูงขึ้น
ประเด็นคือ หุ้นของบริษัทที่มี Dividend Yield สูง จำนวนไม่น้อยถูกจัดเป็น “Defensive Stock” หรือหุ้นที่มีความผันผวนน้อยในทุกภาวะตลาด
ที่เห็นได้ชัดคือ ธุรกิจสาธารณูปโภคอย่างน้ำประปา โรงไฟฟ้า ซึ่งธุรกิจเหล่านี้มักใช้เงินลงทุนสูง ซึ่งแหล่งเงินทุนก็มักมาจากการก่อหนี้
ดังนั้น การที่อัตราดอกเบี้ยกำลังเพิ่มขึ้น จะทำให้ธุรกิจเหล่านี้มีภาระทางการเงินที่สูงขึ้น จนอาจส่งผลต่อความสามารถในการทำกำไร และความสามารถในการจ่ายเงินปันผลในอนาคต
- ธุรกิจอาจกำลังอยู่ในอุตสาหกรรมที่อิ่มตัวหรือไม่เติบโตแล้ว
หลายคนคงเคยได้ยินคำว่า “ธุรกิจ Cash Cow” ซึ่งเป็นธุรกิจที่ทำรายได้และเงินสดให้แก่เจ้าของกิจการอย่างสม่ำเสมอ
การที่มีเงินสดเหลือเยอะ มีส่วนให้บริษัทสามารถจ่ายปันผลออกมาให้ผู้ถือหุ้นได้ในอัตราที่น่าพอใจ ทำให้บริษัทลักษณะนี้อาจมี Dividend Yield สูง
อย่างไรก็ตาม การที่บริษัทมีเงินสดเหลือเยอะ ถ้ามองอีกมุมก็คือ ธุรกิจไม่มีความจำเป็นต้องลงทุนจำนวนมาก เนื่องจากอุตสาหกรรมนั้นอยู่ในช่วงอิ่มตัวหรือไม่เติบโตแล้ว
ซึ่งการลงทุนในหุ้นของบริษัทที่ธุรกิจอยู่ในช่วงอิ่มตัวแล้ว นักลงทุนอาจหวังได้เพียงแค่ผลตอบแทนจากเงินปันผล ไม่ใช่ส่วนต่างราคาหุ้น
สรุปแล้วทั้งหมดที่เล่ามา คงทำให้เห็นว่า
ถ้าเราเลือกที่จะลงทุนในหุ้นปันผลสูง สิ่งสำคัญคือ เราต้องศึกษาและวิเคราะห์ว่า บริษัทนั้นมีศักยภาพในการเติบโตมากแค่ไหน คุณภาพของบริษัทเป็นอย่างไร บริษัทสามารถจ่ายปันผลให้เราได้สม่ำเสมอไปตลอดหรือไม่
เพราะแม้โดยหลักการแล้ว การลงทุนในหุ้นที่จ่ายปันผลสูงเป็นสิ่งที่ดี 
แต่เราก็ควรคำนึงถึงประเด็นต่าง ๆ เหล่านี้ก่อนที่จะเข้าไปลงทุน 
ไม่อย่างนั้นเราอาจเป็นคนหนึ่ง ที่ติดกับดักหุ้นปันผลสูง ก็เป็นได้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-